Document ID: 32013D0657

A BIZOTTSÁG VÉGREHAJTÁSI HATÁROZATA
(2013. november 12.)
a nagy patogenitású madárinfluenza H5N1 altípusának Svájc területén való kitörése esetén alkalmazandó egyes védekezési intézkedésekről és a 2009/494/EK határozat hatályon kívül helyezéséről
(az értesítés a C(2013) 7505. számú dokumentummal történt)
(EGT-vonatkozású szöveg)
(2013/657/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (1) és (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (1) és (6) bekezdésére,
mivel:
(1)
A 2006/265/EK (3) és a 2006/533/EK (4) bizottsági határozatot a nagy patogenitású madárinfluenza H5N1 altípusának a vad madarak körében való horvátországi és svájci megjelenése nyomán fogadták el. Ezek a határozatok előírták, hogy a tagállamoknak fel kell függeszteniük a Horvátország és Svájc egyes részeiről származó élő baromfi, laposmellű futómadár, tenyésztett és vadon élő szárnyasvad, valamint bizonyos egyéb élő madarak, köztük a kedvtelésből tartott madarak behozatalát, továbbá e fajok keltetőtojásainak és egyes, madarakból készült termékeknek a behozatalát is.
(2)
A 2006/415/EK bizottsági határozat (5) bizonyos biológiai biztonsági intézkedéseket és korlátozásokat ír elő a madárinfluenza terjedésének megakadályozása érdekében, többek között „A” és „B” területek kijelöléséről rendelkezik a betegség baromfik körében való feltételezett vagy bizonyított kitörése esetére.
(3)
A 2006/563/EK bizottsági határozat (6) a betegségnek a vadon élő madarakról a baromfikra való átterjedésének megakadályozása érdekében határoz meg bizonyos védekezési intézkedéseket kockázatelemzés alapján, többek között ellenőrzési és felügyeleti körzetek létrehozását írja elő járványügyi, földrajzi és ökológiai tényezők figyelembevételével az említett betegségnek a vadon élő madarak körében történő feltételezett vagy bizonyított kitörése esetére.
(4)
A 2006/265/EK és a 2006/533/EK határozatokban előírt védekezési intézkedések 2007. június 30-án hatályukat vesztették. Azonban a nagy patogenitású madárinfluenza H5N1 altípusával kapcsolatos, az Unióban és egyes harmadik országokban fennálló járványügyi helyzetre való tekintettel a 2008/555/EK bizottsági határozat (7) átvette az említett határozatokban előírt védekezési intézkedéseket. A 2008/555/EK határozatot felváltotta a 2009/494/EK bizottsági határozat (8), amely 2013. december 31-ig alkalmazandó.
(5)
Mivel Horvátország 2013. július 1-jén csatlakozott az Unióhoz, a 2009/494/EK határozatban előírt intézkedések e tagállam területén már nem alkalmazandók. Azonban a járványügyi helyzetre és a nagy patogenitású madárinfluenza H5N1 altípusa jelentette kockázatra való tekintettel a Svájccal kapcsolatban alkalmazott védekezési intézkedéseket helyénvaló 2015. december 31-ig fenntartani.
(6)
Svájc arról értesítette a Bizottságot, hogy illetékes hatóságai a nagy patogenitású madárinfluenza H5N1 altípusának baromfikon vagy vadon élő madarakon történő feltételezett vagy bizonyított kitörése esetén a 2006/415/EK és a 2006/563/EK határozatban előírtakkal egyenértékű védekezési intézkedéseket alkalmaznak, valamint hogy az ország állat-egészségügyi helyzetének bármiféle változásáról azonnal tájékoztatja a Bizottságot, különösen a madárinfluenza baromfik vagy vadon élő madarak körében való esetleges előfordulását illetően. Ezenfelül figyelembe kell venni az Európai Közösség és a Svájci Államszövetség között a mezőgazdasági termékek kereskedelméről létrejött megállapodást (9) is.
(7)
A Bizottság az illetékes svájci hatóságoktól kapott információkról azonnal tájékoztatja a tagállamokat, továbbítva számukra azt.
(8)
A Svájc által nyújtott garanciákra való tekintettel indokolt, hogy a nagy patogenitású madárinfluenza H5N1 altípusának Svájc területén a vadon élő madarak körében való előfordulása vagy a baromfik körében való kitörése esetén Svájcnak csak azon részei tekintetében kelljen alkalmazni védekezési intézkedéseket, ahol az említett ország illetékes hatósága a 2006/415/EK és a 2006/563/EK határozatban előírt védekezési intézkedésekkel egyenértékű intézkedéseket alkalmaz.
(9)
A 2007/777/EK bizottsági határozat (10) megállapítja azon harmadik országok jegyzékét, amelyekből a tagállamok engedélyezhetik húskészítmények és kezelt gyomor, hólyag és belek behozatalát, és előírja azon kezelési eljárásokat, amelyeket a az egyes kórokozók ártalmatlanítása szempontjából megbízhatónak lehet tekinteni. Annak érdekében, hogy a betegség e termékek révén való terjedésének kockázatát el lehessen kerülni, megfelelő kezelést kell alkalmazni a származási ország egészségügyi helyzete és a termékek eredetéül szolgáló fajok függvényében. Mindezek figyelembevételével helyénvaló eltérést biztosítani a Svájcból származó vadon élő szárnyasvadakból készült húskészítmények behozatalának tilalmát előíró rendelkezéstől, amennyiben a termékeket a 2007/777/EK határozat II. mellékletének 4. részében előírt valamely specifikus kezelésnek vetették alá.
(10)
A 798/2008/EK bizottsági rendelet (11) a baromfi és bizonyos baromfitermékek Közösségbe való behozatala és a Közösség területén való átszállítása tekintetében határoz meg az állat-egészségügyi bizonyítványokra vonatkozó követelményeket. Az uniós szabályozás egyértelműsége és következetessége érdekében indokolt, hogy a baromfi és a keltetőtojás fogalmának az említett rendeletben szereplő meghatározását kelljen figyelembe venni e határozat alkalmazásában is.
(11)
A 139/2013/EU bizottsági végrehajtási rendelet (12) meghatározza az egyes madarak harmadik országokból, illetve azok részeiből az Unióba való behozatalára vonatkozó állat-egészségügyi feltételeket. Az uniós szabályozás egyértelműsége és következetessége érdekében indokolt, hogy a madár fogalmának az említett rendeletben szereplő meghatározását kelljen figyelembe venni e határozat alkalmazásában is.
(12)
Az uniós jogszabályok egyértelműsége és következetessége érdekében helyénvaló hatályon kívül helyezni a 2009/494/EK határozatot, és helyébe e határozatot kell léptetni.
(13)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) Svájc területének azon részeiről, ahol a svájci illetékes hatóságok hivatalosan a 2006/415/EK és a 2006/563/EK határozatban előírtakkal egyenértékű védekezési intézkedéseket alkalmaznak, a tagállamok felfüggesztik a következő áruk behozatalát:
a)
a 798/2008/EK rendelet 2. cikke 1. pontjában szereplő meghatározás szerinti baromfi;
b)
a 798/2008/EK rendelet 2. cikke 2. pontjában szereplő meghatározás szerinti keltetőtojások;
c)
a 139/2013/EU végrehajtási rendelet 3. cikke második bekezdésének a) pontjában szereplő meghatározás szerinti madarak és azok keltetőtojásai;
d)
vadon élő szárnyasvadból készült hús, darált hús, húskészítmény, és mechanikai úton leválasztott hús;
e)
vadon élő szárnyasvad húsából készült vagy húsát tartalmazó húskészítmény;
f)
vadon élő szárnyasvad bármely részét tartalmazó nyers állateledel és feldolgozatlan takarmány-alapanyag;
g)
bármely madárfajból készült, kezeletlen vadásztrófea.
(2) Az (1) bekezdés e) pontjától eltérve a tagállamok engedélyezik a vadon élő szárnyasvadak húsából készült vagy húsát tartalmazó húsipari termékek Unióba történő behozatalát, amennyiben azokat alávetették a 2007/777/EK határozat II. melléklete 4. részének B., C. vagy D. pontjában leírt specifikus kezelések legalább egyikének.
2. cikk
Amennyiben a tagállamok a Bizottságtól tájékoztatást kapnak arról, hogy Svájcban a nagy patogenitású madárinfluenza H5N1 altípusa tekintetében az állat-egészségügyi helyzet megváltozott, azonnal meghoznak minden szükséges intézkedést az e határozat 1. cikkének való megfelelés érdekében, és ezeket az intézkedéseket közzéteszik.
3. cikk
A 2009/494/EK határozat hatályát veszti.
4. cikk
Ezt a határozatot 2015. december 31-ig kell alkalmazni.
5. cikk
Ennek a határozatnak a tagállamok a címzettjei.
Kelt Brüsszelben, 2013. november 12-én.

Labels: 17
20
3
6
18